ส้มโอหน้าถ้ำ ทยอยออกผลผลิต สร้างรายได้ให้ชาวสวนยะลา
"ทับทิมสยาม" ส้มโอหน้าถ้ำ รสชาติดั้งเดิม ทยอยออกผลผลิต สร้างรายได้ให้ชาวสวนยะลา          ในช่วงนี้ ส้มโอหน้าถ้ำ ตำบลหน้าถ้ำ อำเภอเมือง จังหวัดยะลา ซึ่งเป็นพันธุ์ทับทิมสยามที่ขึ้นชื่อ หอมอร่อย มีรสชาติหวาน เปรี้ยว รับประทานแล้วชุ่มคอ เนื้อสีชมพูอ่อน ได้เริ่มทยอยออกผลผลิต โดยชาวสวนในตำบลหน้าถ้ำ ยังคงอนุรักษ์และขยายพันธุ์ไว้เพื่อไม่ให้ส้มโอหน้าถ้ำ ที่มีชื่อเสียงในอดีตสูญหาย หลังจากระยะหลังมีผู้ปลูกน้อยลง ทำให้ผลผลิตลด นอกจากนี้ ยังได้นำส้มโอสายพันธุ์ใหม่ "พวงชมพู" ซึ่งมีรสชาติอร่อยมาปลูก เพื่อให้ผลผลิตส้มโอในพื้นที่หน้าถ้ำเพิ่ม อีกด้วย          นายพนม หนูแดง ชาวสวนหน้าถ้ำ บอกว่า ปัจจุบันก็ยังคงปลูกส้มโอพันธ์ดั้งเดิม ซึ่งเป็นส้มโอทับทิมสยาม ประมาณ 20 ต้น บางต้นก็โค่นไปบ้าง แก่เกินไม่ค่อยเป็นลูก แต่ก็ได้นำส้มโอพวงชมพูมาปลูกเพิ่ม 4-5 ต้นด้วย เนื่องจากผลผลิตในตำบลหน้าถ้ำมีน้อย ออกสู่ตลาดไม่เพียงพอ คนในพื้นที่ยังนิยมรับประทานส้มโอกันอยู่ ช่วงนี้ก็พยายามขยายปลูกเพิ่มให้มาก          สำหรับส้มโอจะให้ผลผลิต ปีละ 2 ครั้ง 2 รุ่น เก็บผลผลิตได้ประมาณต้นละ 200 กิโลกรัม หรือประมาณ 100-200 ลูก แล้วแต่ต้นเล็กต้นใหญ่ รุ่นนี้เป็นรุ่น 2 อีกประมาณ 2 เดือน ส้มโอก็จะแก่เต็มที่ และเก็บผลผลิตขายได้ ราคาขายตอนนี้ก็อยู่ที่ กิโลละ 40-50 บาท รายได้ก็พออยู่ได้ อาทิตย์หนึ่งเก็บขาย 30 ลูก ๆ ละ 50 บาท รายได้ก็ถือว่าดีอยู่          นอกจากนี้ ก็ยังมีผลผลิตอย่างอื่นไม่ว่าจะเป็นละมุด กล้วย พืชผัก ปุ๋ย หมุนเวียนขายด้วย ซึ่งชาวสวนก็จะต้องเป็นแบบนี้ ปลูกหลาย ๆ อย่าง เพื่อหมุนเวียนกันขายให้มีรายได้ รวม ๆ แล้วเวลาเก็บผลผลิตต่าง ๆ ในสวนขายก็ตกเกือบ 1,000 บาทต่อครั้ง โดยตลาดจำหน่ายก็จะเป็นตลาดเกษตรที่จะนำผลผลิตไปขายทุกวันจันทร์ อังคาร และวันพฤหัสบดี          ในส่วนของการปลูกส้มโอนั้น สิ่งสำคัญก็จะต้องคอยดูแล ให้น้ำ ให้ปุ๋ย ตัดแต่งกิ่งด้วย สำหรับปุ๋ยที่นี่ก็จะทำเองเพื่อลดต้นทุน ไม่ใช้สารแคมี ใช้ปุ๋ยธรรมชาติ ภูมิปัญญาชาวบ้านในการเร่งดอก บำรุงต้น อาทิ หยวกกล้วย ปลีกล้วย รวมทั้งปุ๋ยขี้ค้างคาว ซึ่งช่วยให้ส้มโอมีรสชาติหวาน แต่ก็จะต้องใช้มากกว่าปุ๋ยเคมี โดยปีหนึ่งจะให้ปุ๋ย 2 ครั้ง ๆ ละ 40 กิโลต่อต้น ซึ่งนอกจากจะขายเป็นผลส้มโอแล้ว ก็จะตอนกิ่งขายด้วยในราคากิ่งละ 60 บาท ลูกค้าสั่งมาอย่างต่อเนื่อง หลังปัจจุบันได้มีคนหันมาปลูกส้มโอกันเพิ่มมากขึ้น#ส้มโอหน้าถ้ำ #สร้างรายได้ #ชาวสวนยะลา #สำนักข่าว กรมประชาสัมพันธ์ #NNT #ILOVETHAILAND